五弦行
作者：韋應物
朝代：唐

paragraphs: 美人爲我彈五弦，塵埃忽靜心悄然。
古刀幽磬初相觸，千珠貫斷落寒玉。
中曲又不喧，徘徊夜長月當軒。
如伴風流縈豔雪，更逐落花飄御園。
獨鳳寥寥有時隱，碧霄來下聽還近。
燕姬有恨楚客愁，言之不盡聲能盡。
末曲感我情，解幽釋結和樂生。
壯士有仇未得報，拔劍欲去憤已平。
夜寒酒多愁遽明。